RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar l-implimentazzjoni tar-Regolament (KE) Nru 716/2007 tal-Parlament Ewropew u tal-Kunsill tal-20 ta' Ġunju 2007 dwar l-istatistika tal-Komunità fuq l-istruttura u l-attività tal-affiljati barranin /* COM/2012/0249 final */





RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar l-implimentazzjoni tar-Regolament (KE) Nru 716/2007 tal-Parlament Ewropew u tal-Kunsill tal-20 ta' Ġunju 2007 dwar l-istatistika tal-Komunità fuq l-istruttura u l-attività tal-affiljati barranin 1. Daħla L-għan ewlieni tar-Regolament (KE) Nru 716/2007 tal-Parlament Ewropew u tal-Kunsill dwar l-istatistika tal-Komunità fuq l-istruttura u l-attività tal-affiljati barranin (ir-Regolament FATS) huwa li jistabbilixxi qafas komuni u standards tal-kwalità tal-istatistika għall-produzzjoni sistematika tal-istatistiki komparabbli fuq l-affiljati barranin. L-Artikolu 12 tar-Regolament (KE) Nru 716/2007 jgħid li l-Kummissjoni għandha tippreżenta rapport lill-Parlament Ewropew u lill-Kunsill dwar l-implimentazzjoni ta' dan ir-Regolament sad-19 ta' Lulju 2012. Ir-rapport irid jitħejja mill-Eurostat u b'mod partikolari, għandu: (1) jevalwa l-kwalità tal-istatistika ġġenerata; (2) jevalwa l-benefiċċji li minnhom igawdu l-Komunità, l-Istati Membri, il-fornituri u l-utenti tal-informazzjoni tal-istatistika ġġenerata fir-rigward tal-ispejjeż; (3) jevalwa l-progress tal-istudji pilota u l-implimentazzjoni tagħhom; (4) jidentifika oqsma għal titjib potenzjali u emendi meqjusin meħtieġa fid-dawl tar-riżultati miksuba u l-ispejjeż involuti. L-Artikolu 2 tar-Regolament FATS jagħti definizzjonijiet tal-istatistika fuq l-affiljati barranin, fejn Statistika inward dwar l-affiljati barranin (FATS inward) għandha tfisser statistika li tiddeskrivi l-attività globali tal-affiljati barranin fl-ekonomija ta' kumpilazzjoni[1] u Statistika outward dwar l-affiljati barranin għandha tfisser statistika li tiddeskrivi l-attività tal-affiljati barranin li jinsabu barra mill-pajjiż li huma kkontrollati mill-ekonomija ta' kumpilazzjoni[2]. Skont l-Artikolu 7 tar-Regolament (KE) Nru 716/2007, li fih rekwiżit biex jiġi ppubblikat "manwal ta' rakkomandazzjonijiet li fih id-definizzjonijiet relevanti u gwida supplimentari li għandha x'taqsam mal-istatistika tal-Komunità ġġenerata skont dan ir-Regolament", l-ewwel edizzjoni tal-Manwal ta' Rakkomandazzjonijiet dwar l-Istatistika fuq l-Affiljati Barranin (il-Manwal ta' Rakkomandazzjonijiet FATS) ippubblikata fl-2007 u minn dakinhar 'l hawn ġie rivedut darbtejn mill-Eurostat, f'koperazzjoni ma' esperti mill-Istati Membri[3]. Dan għandu l-għan li jistabbilixxi metodoloġija u linji gwida għall-ġbir u l-kumpilazzjoni tal-istatistika inward u outward fuq l-affiljati barranin fl-Unjoni Ewropea (UE). Id-definizzjoni ta' "affiljat barrani" fl-Artikolu 2 tar-Regolament (KE) Nru 716/2007 tuża dawn it-tliet termini: kontroll, unità istituzzjonali, u residenza. Billi dawn it-termini huma ta' natura ġenerali, dawn kellhom bżonn li jiġu definiti iżjed sabiex tkun żgurata kumpilazzjoni armonizzata tad-dejta. Il-Manwal ta' Rakkomandazzjonijiet FATS fih definizzjoni iżjed speċifika ta' dawn it-termini u jispjega l-kunċett ta' "unità istituzzjonali aħħarija li tikkontrolla" (UCI) li jrid jiġi applikat mill-Awtoritajiet Nazzjonali tal-Istatistika meta jikkompilaw l-istatistika FATS. L-Unità istituzzjonali aħħarija li tikkontrolla ta' affiljat barrani għandha tfisser l-unità istituzzjonali li timxi 'l quddiem fil-katina ta' kontroll ta' affiljat barrani, li mhix ikkontrollata minn unità istituzzjonali oħra. L-Istati Memberi tal-UE jridu jagħtu lill-Eurostat l-informazzjoni meħtieġa skont ir-Regolament (KE) Nru 716/2007, ir-Regolamenti tal-Kummissjoni li jimplimentawh u jemendawh u l-linji gwida tal-Manwal ta' Rakkomandazzjonijiet FATS. Dan ir-rapport jeżamina l-iktar aspetti importanti tal-implimentazzjoni tar-Regolament (KE) Nru 716/2007, kif irrappurtati mill-Istati Membri, u l-miżuri meħuda mill-Kummissjoni biex tiżgura statistika Ewropea ta' kwalità għolja fuq l-attività tal-affiljati barranin. 2. Miżuri Implimentattivi Ir-Regolament FATS jistabbilixxi qafas komuni għal kompilazzjoni ta' statistika FATS. Madanakollu, sabiex tiġi ġġenerata dejta komparabbli armonizzata bejn l-Istati Membri, kif ukoll sabiex jonqos ir-riskju ta' żbalji fit-trażmissjoni tad-dejta, huwa meħtieġ li jiġu speċifikati l-format tekniku tad-dejta u l-proċedura tat-trażmissjoni li trid tkun segwita. Barra minn hekk, kellhom jingħataw derogi lil xi Stati Membri sabiex jitħallew jadattaw kif meħtieġ is-sistemi nazzjonali tagħhom tal-istatistika. Wara l-adozzjoni tar-Regolament dwar il-klassifikazzjoni riveduta tal-istatistika ta' attivitajiet ekonomiċi tan-NACE Reviżjoni 2[4], kien meħtieġ ukoll li jiġu adattati l-livelli ta' analiżi ta' attività għall-FATS. Sabiex isiru l-bidliet kollha, ġew adottati dawn ir-Regolamenti li jemendaw li ġejjin: (1) Ir-Regolament tal-Kummissjoni (KE) Nru 364/2008 tat-23 ta' April 2008 li jimplimenta r-Regolament (KE) Nru 716/2007 tal-Parlament Ewropew u tal-Kunsill, fir-rigward tal-format tekniku għat-trażmissjoni tal-istatistika tal-affiljati barranin u d-derogi li jridu jingħataw lill-Istati Membri; (5) Ir-Regolament tal-Kummissjoni (KE) Nru 747/2008 tat-30 ta' Lulju 2008 li jemenda r-Regolament (KE) Nru 716/2007 tal-Parlament Ewropew u tal-Kunsill dwar l-istatistiċi tal-Komunità fuq l-istruttura u l-attività tal-affiljati barranin, rigward id-definizzjonijiet tal-karatteristiċi u l-implimentazzjoni tar-Rev. 2 tan-NACE; (6) Ir-Regolament tal-Kummissjoni (KE) Nru 834/2009 tal-11 ta' Settembru 2009 li jimplimenta r-Regolament (KE) Nru 716/2007 tal-Parlament Ewropew u tal-Kunsill dwar l-istatistika tal-Komunità fuq l-istruttura u l-attività tal-affiljati barranin, f'dak li għandu x'jaqsam mar-rapporti tal-kwalità. Il-Eurostat ħareġ ukoll l-imsemmi Manwal ta' Rakkomandazzjonijiet (li qed jiġi rivedut waqt li qed jinkiteb dan ir-rapport), li fih definizzjonijiet u struzzjonijiet għall-Istati Membri dwar kif jikkompilaw id-dejta. 3. Is-settijiet tad-dejta ewlenin ikkonċernati L-istatistika tal-affiljati barranin (FATS) hija essenzjali għall-valutazzjoni xierqa tal-impatt tal-intrapriżi kkontrollati mill-barranin fuq l-ekonomija tal-Unjoni Ewropea. Il-FATS tiffaċilita wkoll il-monitoraġġ tal-effikaċja tas-suq intern u l-integrazzjoni gradwali tal-ekonomiji fil-kuntest tal-globalizzazzjoni. L-Anness I, it-Taqsima 2 tar-Regolament (KE) Nru 716/2007 jistabbilixxi n-numru ta' karatteristiċi li jridu jiġu kkompilati: FATS inward: Il-11-il karatteristika ewlenija (varjabbli) koperti mill-istatistika inward tal-FATS huma: · Il-varjabbli "demografiċi tan-negozju" (pereżempju, in-numru ta' intrapriżi); · Il-varjabbli "relatati mal-output" (pereżempju, il-fatturat, il-valur miżjud bil-ispejjeż tal-fattur); · Il-varjabbli "relatati mal-input": l-input tal-ħaddiema (pereżempju, in-numru ta' persuni impjegati, il-kostijiet tal-persunal); l-input ta' oġġetti u servizzi (pereżempju, it-total ta' xiri ta' prodotti u servizzi). FATS outward: Id-dejta trid tingħata għal tliet (3) varjabbli obbligatorji u tmien (8) varjabbli volontarji. Il-varjabbli obbligatorji huma: · Il-varjabbli "demografiċi tan-negozju" - in-numru ta' intrapriżi; · Il-varjabbli "relatati mal-output" - il-fatturat; · Il-varjabbli "relatati mal-input": l-input tal-ħaddiema - in-numru ta' persuni impjegati; Il-lista ta' varjabbli volontarji hija elenkata fid-dettall fil-Manwal ta' Rakkomandazzjonijiet FATS. Il-varjabbli għandhom jiġu pprovduti b'mod analizzat mill-pajjiż li fih jinsab l-affiljat barrani u l-attività tiegħu, kif speċifikat fl-Anness III tar-Regolament FATS. 4. Il-kwalità tal-istatistika ġġenerata L-Istati Membri jeħtiġilhom jagħtu lill-Kummissjoni rapport annwali sabiex jintuża fil-valutazzjoni tal-kwalità tad-dejta trażmessa lill-Eurostat[5]. Il-Eurostat u l-Awtoritajiet Nazzjonali tal-Istatistika jaħdmu flimkien mill-qrib sabiex jiżguraw il-puntwalità, l-eżattezza, l-affidabbiltà u l-koerenza tal-istatistika FATS. Barra minn hekk, il-Manwal ta' Rakkomandazzjoni FATS, li huwa d-dokument ta' referenza għal dettalji tekniċi, jiżgura li l-komparabbiltà tad-dejta tissaħħaħ aktar u tirrifletti l-iżviluppi metodoloġiċi riċenti. L-analiżi li ġejja tirreferi għar-riżultati tal-aħħar rapport ta' kwalità disponibbli dwar id-dejta tal-FATS għas-sena ta' referenza 2009, li għaliha d-dejta sħiħa għandha tkun disponibbli għall-ewwel darba, li tkopri s-27 Stat Membru. Jista' jkun konkluż li mhux l-Istati Membri kollha huma konformi b'mod sħiħ mal-leġiżlazzjoni li għandha x'taqsam mal-FATS. L-aspetti kwalitattivi || FATS inward || FATS outward Il-puntwalità || 21 minn 27 || 23 minn 27 Il-kopertura || 81 % || 94 % L-eżattezza || Aċċettabbli || Aċċettabbli Il-koerenza || 25 minn 27 - żewġ Stati Membri jiġġeneraw il-FATS inward b'mod indipendenti mill-SBS (ara l-kapitolu 4.7.) || 20 minn 27 - it-tqabbil tal-kodiċijiet ta' klassifikazzjoni għall-FDI (ara l-kapitolu 4.7.) u l-FATS li jridu jiġu introdotti minn seba' Stati Membri Il-komparabbiltà fost il-pajjiżi || 27 minn 27 || 26 minn 27 (fil-mument li qed jinkiteb dan ir-rapport, il-Greċja mhix tapplika l-kunċett tal-UCI) 4.1. Il-puntwalità Id-dati ta' skadenza huma stipulati mit-Taqsima 5 tal-Annessi I u II tar-Regolament (KE) Nru 716/2007 u speċifikati iżjed fil-Manwal ta' Rakkomandazzjonijiet FATS tal-2009. Id-dati ta' skadenza biex tintbagħat id-dejta tal-FATS inward u tal-FATS outward lill-Eurostat jingħataw f'xhur wara tmiem is-sena ta' referenza: t+20 Il-konformità mad-dati ta' skadenza tar-rappurtar għas-sena ta' referenza 2009 tista' titqassar kif ġej: · 21 pajjiż wasslu s-settijiet tagħhom tad-dejta tal-FATS inward fil-ħin; · 23 pajjiż wasslu s-settijiet tagħhom tad-dejta tal-FATS outward fil-ħin; Derogi mid-dispożizzjonijiet tar-Regolament FATS ingħataw lil xi Stati Membri sabiex jitħallew jadattaw kif meħtieġ is-sistemi nazzjonali tagħhom tal-istatistika. Dan għandu x'jaqsam b'mod partikolari mal-iżvilupp ta' reġistri ġodda tal-istatistika u mal-metodi tal-ġbir tad-dejta. Għall-FATS outward, ingħatat deroga sħiħa lil Franza, il-Lussemburgu, Spanja, ir-Renju Unit u n-Norveġja għas-snin ta' referenza 2007 u 2008. Barra minn hekk, il-Lussemburgu ngħata deroga sħiħa għas-snin ta' referenza 2007 u 2008 fir-rigward tad-dispożizzjoni tad-dejta tal-FATS inward. Fil-qosor, il-konformità mad-dati ta' skadenza tar-rappurtar għall-2009 kienet sodisfaċenti u l-puntwalità ttejbet meta mqabbla mas-sottomissjoni tad-dejta għas-sena ta' referenza 2007, meta għall-FATS inward 18-il pajjiż biss, u għall-FATS outward 16-il pajjiż biss ressqu d-dejta sad-data ta' skadenza stabbilita. Ġiet stabbilita rutina ta' monitoraġġ ta' konformità u l-Eurostat qed taħdem ma' dawk l-Istati Membri li għadhom ma kkonformawx b'mod sħiħ mad-dati ta' skadenza. 4.2. L-aċċessibbiltà għad-dejta tal-FATS li ħarġet Id-dejta kollha tal-FATS, kif ukoll spjegazzjonijiet komprensivi, immirati u dettaljati tal-kwistjonijiet metodoloġiċi (il-metadejta), huma disponibbli bla ħlas fuq is-sit elettroniku tal-Eurostat taħt it-titolu "Industrija, kummerċ u servizzi"[6] jew permezz tal-fittiexa. L-istatistika tal-FATS hija ppubblikata wkoll fuq il-livell nazzjonali, fl-isferi tar-responsabbiltà tal-Awtoritajiet Nazzjonali tal-Istatistika, u għalhekk l-aċċessibbiltà tad-dejta tkompli tiżdied. Il-bażi ta' dejta "FATS – l-istatistika tal-affiljati barranin" tagħti tagħrif dettaljat dwar il-proċessi tal-istatistika, il-kwistjonijiet legali, ir-regoli ta' kunfidenzjalità u deskrizzjonijiet tal-metodi tal-ġbir ta' dejta nazzjonali[7]. Spjegazzjonijiet konċiżi ta' kunċetti tal-istatistika huma ppubblikati f'dizzjunarju onlajn qisu wiki u sabiex iwieġbu "Mistoqsijiet komuni". L-aggregati tal-UE għal dejta definittiva tal-FATS inward u outward tal-2009 se jkunu kkalkulati skont id-dejta disponibbli mogħtija mill-Istati Membri u, jekk ikun hemm xi dejta nieqsa, skont estimi. Fl-2012, fuq is-sit elettroniku tal-Eurostat se joħorġu aggregati tal-UE li mhumiex kunfidenzjali u dawn jistgħu jitniżżlu bla ħlas. 4.3. Il-kopertura tad-dejta mogħtija lill-Eurostat Il-kopertura tad-dejta titkejjel bin-numru ta' valuri tad-dejta mogħtija bħala proporzjon tal-ammont totali ta' valuri mitluba. It-twassil ta' settijiet sħaħ tad-dejta huwa kruċjali biex jinħolqu aggregati tal-UE. Id-dejta nieqsa tillimita l-interpretazzjoni u l-valur informattiv tal-istatistika tal-FATS. Fl-ewwel rappurtar għas-sena ta' referenza 2007, tliet Stati Membri tal-UE setgħu jagħtu settijiet sħaħ tad-dejta dwar il-FATS inward, u 13-il Stat Membru dwar il-FATS outward. Għas-sena ta' referenza 2009, il-kompletezza tad-dejta tjiebet b'mod konsiderevoli. Għall-FATS outward, is-sehem tal-valuri nieqsa naqas minn 21 % għal 6 % peress li d-dejta nieqsa ġiet irrappurtata biss minn ħames pajjiżi, u peress li 22 Stat Membru taw settijiet sħaħ tad-dejta. Għall-FATS inward, is-sehem ġenerali ta' dejta nieqsa naqas minn 47 % fl-2007 għal 19 % fl-2009 peress li disa' Stati Membri tal-UE taw 100 % tad-dejta mitluba. Tabella 2: Il-kopertura u l-kunfidenzjalità tad-dejta tal-FATS inward u outward fl-2009 f'% Il-pajjiżi[8] || Iċ-ċelloli totali mibgħuta bħala % taċ-ċelloli mitluba bir-Regolament FATS || Proporzjon taċ-ċelloli mibgħuta li huma kunfidenzjali (%) || FATS inward || FATS outward || FATS inward || FATS outward Il-pajjiżi l-kbar || 85 || 96 || 26 || 14 Il-pajjiżi ta' daqs medju || 78 || 87 || 14 || 21 Il-pajjiżi ż-żgħar || 84 || 100 || 18 || 20 Kollha || 81 || 94 || 17 || 20 4.4. Il-kunfidenzjalità Hemm rabta bejn il-persentaġġ ta' dejta kunfidenzjali u r-relevanza tal-istatistika. Jekk hemm persentaġġ għoli ta' dejta li hija kunfidenzjali, l-istatistika ma tilħaqx biżżejjed il-ħtiġijiet tal-utenti. Fit-Tabella 2 ta' hawn fuq hemm ippreżentat safejn il-kunfidenzjalità naqqset id-disponibbiltà tad-dejta għall-FATS inward u outward. Ir-rati ġenerali ta' kunfidenzjalità huma ta' 17 % u 20 % rispettivament. 4.5. Ir-relevanza għall-utenti Id-dejta tal-FATS qed jintużaw dejjem iżjed biex jitkejlu aspetti u effetti tal-globalizzazzjoni. Indikatur tar-relevanza tad-dejta tal-FATS għall-utenti tal-Eurostat huwa l-għadd ta' dejta jew pubblikazzjonijiet li tniżżlu mis-sit elettroniku tal-Eurostat sal-2011. Il-figuri ppreżentati f'din it-tabella ta' hawn taħt jirrappreżentaw id-dejta disponibbli fit-taqsima dwar il-pubblikazzjonijiet fuq is-sit elettroniku tal-Eurostat li aċċessawha l-utenti matul l-2010 u l-2011: Tabella 3: In-numru ta' dejta aċċessata, fl-2010 u fl-2011 Settijiet tad-dejta li tniżżlu bla ħlas || 8 128 Fl-2010 || 3 616 Fl-2011 || 4 512 Fl-2011 tista' tiġi nnutata żieda ta' kważi 25 % biex b'hekk in-numru ta' settijiet tad-dejta li tniżżlu jilħaq l-4 512. Din kienet mistennija perss li dan huwa dominju ġdid u l-interess li juru l-utenti qed kulma jmur jiżdied. L-utenti ewlenin tad-dejta tal-FATS huma l-Kummissjoni (id-Direttorat Ġenerali għall-Kummerċ, id-Direttorat Ġenerali dwar is-Suq Intern u s-Servizzi, id-Direttorat Ġenerali għall-Intrapriża u l-Industija), organizzazzjonijiet internazzjonali (l-OECD, id-WTO, in-NU), ministeri, kmamar tal-kummerċ, trejdjunjins, ġurnalisti, riċerkaturi, ambaxxati, federazzjonijiet, entitajiet li jippromwovu n-negozju, eċċ. 4.6. L-eżattezza L-eżattezza hija vverifikata billi jiġi identifikati xi devjazzjonijiet mir-Regolament FATS u mill-Manwal ta' Rakkomandazzjonijiet FATS, kif ukoll billi jsiru verifikazzjonijiet regolari għall-validazzjoni tal-kwalità. 4.6.1. Il-klassifikazzjoni żbaljata Il-klassifikazzjoni żbaljata tirreferi għall-allokazzjoni tal-unitajiet ta' statistika lill-klassi l-ħażina f'ċerta klassifikazzjoni, pereżempju li negozju jiġi klassifikat taħt il-kummerċ minflok taħt l-industrija. Il-kwistjoni ewlenija identifikata f'dan it-tema hija l-ikkodifikar tajjeb tal-attività ekonomika tal-affiljati. It-tagħrif jista' jkun nieqes, ambigwu jew żbaljat u l-verifiki kontra xulxin mar-reġistri tan-negozji jistgħu ma jkunux possibbli. Isiru verifikazzjonijiet plawżibbli sabiex jinstabu kodiċijiet żbaljati. Għall-FATS inward, il-kopertura inqas tal-unitajiet ta' rappurtar hija kwistjoni oħra li trid tiġi indirizzata. Ir-raġuni primarja għal kopertura inqas tinkludi l-qies tal-livell limitu applikat minn xi Stati Membri. Raġuni oħra hija l-impossibbiltà legali jew reali li jiġu mistħarrġa persuni naturali. Fl-aħħar nett, l-ispazju tal-ħin bejn il-ħolqien ta' grupp ġdid ta' intrapriżi u d-dehriet tiegħu fir-reġistri disponibbli u bażijiet oħra ta' dejta, jista' joħloq esklużjoni ta' din l-unità ta' rappurtar mill-qafas tal-popolazzjoni. 4.6.2. In-nuqqas ta' rispons Nuqqas ta' rispons mill-unità tinħoloq meta l-unitajiet ta' rappurtar fil-kampjun ma jiħdux sehem kollha fl-istħarriġ. Kważi l-Istati Membri kollha enfasizzaw li l-intrapriżi l-kbar, li kkontribwew fil-maġġorparti għar-riżultati finali, huma b'mod ġenerali motivati ħafna iktar biex iwieġbu l-istħarriġ mill-intrapriżi ż-żgħar. Għaldaqstant, anke jekk ir-rata ta' nuqqas ta' rispons li mhix miżuna tista' xi mindaqqiet tkun għolja, il-parti n-nieqsa proprja fl-istatistika hija ħafna inqas sinifikanti. Huma applikati bosta metodi sabiex jonqos in-nuqqas ta' rispons. Ħafna mill-pajjiż fakkru bil-kitba u/jew bit-telefown lil dawk li ma tawx rispons. Miżuri legali (pereżempju, multa) huma disponibbli għal dawk il-kompilaturi tad-dejta li għandhom bażi legali għall-istħarriġ u fejn huwa obbligatorju li jimtela l-kwestjonarju. Madanakollu, dawn il-miżuri jitqiesu bħala l-aħħar alternattiva, peress li kuntatti tajbin man-negozji huma importanti għal talbiet tad-dejta fil-ġejjieni, inkluż għal dominji oħrajn tal-istatistika. 4.7. Il-koerenza u l-komparabbiltà. 4.7.1. Il-koerenza Il-koerenza ta' żewġ outputs tal-istatistika jew iżjed tirreferi għal kemm il-proċessi tal-istatistika, li permezz tagħhom ġew iġġenerati, użaw l-istess kunċetti – il-klassifikazzjonijiet, id-definizzjonijiet, il-popolazzjonijiet immirati u l-metodi armonizzati[9]. Il-popolazzjoni mmirata hija l-popolazzjoni konċettwali tal-unitajiet li għaliha hu mmirat l-istħarriġ u li għaliha għandha tiġi ġġenerata l-istatistika. Fil-kuntest tal-FATS outward, hemm differenza bejn il-popolazzjoni mmirata tal-unitajiet tal-istatistika (li dwarha qed tinġabar id-dejta) u l-popolazzjoni mmirata tal-unitajiet ta' rappurtar (li mingħandha tinġabar id-dejta). Għall-FATS inward, f'ħafna mill-każijiet il-popolazzjoni tal-unitajiet tal-istatistika hija daqs il-popolazzjoni tal-unitajiet ta' rappurtar. L-istatistika tal-Istatistika Strutturali tan-Negozji (SBS), l-Investiment Dirett Barrani (FDI) u r-Riċerka u l-Iżvilupp (R&D) ikejlu elementi tal-istess fenomenu bħall-FATS — l-internazzjonalizzazzjoni tan-negozji — u huma dominji tal-istatistika relatati mill-qrib. Dan ix-xebh fis-sustanza joħroġ ukoll fil-prattika tal-kompilazzjoni, u ħafna drabi d-dejta jiġu kkompilati permezz tal-istess stħarriġ. Għalhekk, huwa importanti li r-riżultati ma jitbegħdux wisq minn xulxin. Il-FATS inward Billi d-definizzjonijiet għall-karatteristiċi ekonomiċi u l-analiżi tal-attività għall-popolazzjoni tal-FATS inward huma konsistenti mal-popolazzjoni tal-Istatistiki Strutturali tan-Negozji (SBS), (ir-Regolament Nru 716/2007, l-Anness I, it-Taqsima 2), id-dejta għandha tkun konsistenti wkoll. Il-FATS inward, bħala subsett tal-istatistiki tal-SBS, għandhom jużaw id-dejta kollha disponibbli fl-SBS. Madanakollu, żewġ pajjiżi ġġeneraw il-FATS inward b'mod indipendenti mill-SBS u għalhekk il-popolazzjonijiet ma jistgħux jitqabblu. Fi tliet pajjiżi, il-popolazzjoni tal-FATS inward hija iżgħar mill-parti relevanti tal-popolazzjoni tal-istħarriġ tal-SBS, u sitt pajjiżi kkonfermaw li l-popolazzjoni tal-FATS inward ġiet estiża lil hinn mill-parti relevanti tal-popolazzjoni tal-istħarriġ tal-SBS. Il-fatt li l-popolazzjonijiet mhumiex konsistenti dejjem ma jfissirx li d-dejta mhumiex koerenti. Bil-maqlub, li tiġi aġġustata l-popolazzjoni tal-SBS biex taqdi l-finijiet tal-FATS għandu jtejjeb il-kwalità tad-dejta. Il-FATS outward Għall-FATS outward, f'ħafna mill-każijiet il-punt tal-bidu jkun l-istħarriġ annwali tal-istokks tal-Investiment Dirett Barrani (FDI) jew xi stħarriġ speċifiku tal-FATS. Id-dejta tinġabar billi jiġu mistħarrġa intrapriżi residenti. Normalment il-ġbir tad-dejta huwa msejjes fuq stħarriġiet taċ-ċensiment. Ħafna mill-pajjiżi kkonfermaw li huma użaw l-istess kodiċijiet ta' attività li mhix residenti kemm għall-istokks tal-investiment dirett barrani barra mill-pajjiż u għall-FATS outward; seba' pajjiżi wieġbu li huma applikaw kodiċijiet differenti. 4.7.2. Il-komparabbiltà a) Il-komparabbiltà fost il-pajjiżi L-analiżi bir-reqqa tad-dejta mill-Eurostat tiżgura titjib kontinwu tal-komparabbiltà fost il-pajjiżi. Bis-saħħa ta' definizzjonijiet u klassifikazzjonijiet komuni fis-seħħ, il-komparabbiltà tad-dejta fost il-pajjiżi hija pjuttost għolja. Id-defferenzi bejn il-pajjiżi jsiru ferm iżjed spjegabbli. Xi problemi jibqgħu minħabba li pajjiż minnhom ma użax il-kunċett tal-UCI. Iżda dan ma jaffettwax b'mod sinifikanti l-kwalità tal-aggregati totali. Mis-sena ta' referenza 2010 'l quddiem, il-kunċett tal-UCI se jkun ġie applikat fl-Istati Membri kollha tal-UE. b) Il-komparabbiltà matul iż-żmien Matul iż-żmien ikun hemm xi inkonsistenzi meta d-dejta miġbura għal perjodu speċifiku ta' referenza ma tkunx kompatibbli b'mod sħiħ mad-dejta tal-perjodu ta' wara minħabba għadd ta' pekuljaretajiet f'ċertu perjodu ta' żmien. F'każijiet bħal dawn, wieħed isemmi waqfa fis-serje taż-żmien. Il-FATS inward Għas-snin ta' referenza sal-2006, id-dejta hija disponibbli biss għall-pajjiżi li bagħtuhom b'mod volontarju. Mis-sena ta' referenza 2007 'l quddiem, il-ġbir tad-dejta sar obbligatorju. Barra minn hekk, uħud mill-pajjiżi bdew japplikaw il-metodoloġija komuni maqbula, inkluż il-kunċett tal-UCI. Din il-bidla importanti fil-metodoloġija wasslet għal waqfa strutturali fid-dejta għall-pajjiżi kollha. Waqfa strutturali oħra saret bid-dejta għall-2008, l-ewwel sena ta' referenza li fiha d-dejta ġiet ikkompilata skont il-klassifikazzjoni riveduta tal-attività (ir-Regolament Nru 1893/2006 li jistabbilixxi l-klassifikazzjoni tal-istatistika ta' attivitajiet ekonomiċi tan-NACE Reviżjoni 2). Minħabba f'hekk, id-dejta tal-FATS inward tal-2008 ma tistax titqabbel direttament mas-snin ta' referenza ta' qabel. Għal din ir-raġuni, mis-sena ta' referenza 2008, fil-bażi ta' dejta onlajn tal-Eurostat inħolqot tabella separata għall-FATS inward. Tqabbil dirett huwa possibbli biss fuq il-livell totali ta' attività u għat-taqsimijiet u d-diviżjonijiet tan-NACE li ma tbiddlux. Il-FATS outward Fil-FATS inward, uħud mill-pajjiżi kkompilaw b'mod volontarju s-serje tad-dejta sa mill-2004. Għas-sena ta' referenza 2007, il-kompilazzjoni u t-trażmissjoni tad-dejta tal-FATS outward saru obbligatorji. L-implimentazzjoni tar-Regolament FATS wassal għal waqfa strutturali fis-serje disponibbli taż-żmien, l-iżjed minħabba li ddaħħlet bidla metodoloġika importanti — il-kunċett tal-UCI. Din hija wkoll l-ispjegazzjoni ewlenija għala għal ħafna mill-pajjiżi d-dejta ta' qabel l-2007 ma tistax titqabbel mad-dejta mill-2007 'l quddiem. Sabiex jirriflettu dan il-fatt, id-dejta tal-FATS outward fil-bażi ta' dejta onlajn tal-Eurostat huma maqsumin f'tabelli separati li fihom dejta ta' qabel u wara l-2007. Fir-rigward tal-implimentazzjoni tar-Regolament Nru 1893/2006 li jistabbilixxi l-klassifikazzjoni tal-istatistika ta' attivitajiet ekonomiċi tan-NACE Reviżjoni 2, l-Istati Membri jridu japplikaw il-klassifikazzjoni l-ġdida ta' attività mis-sena ta' referenza 2010 għad-dejta tal-FATS outward. Dan se jwassal għal waqfa strutturali mill-2010 'l quddiem. Fil-qosor, il-kwalità tad-dejta mressqa mill-Istati Membri turi konformità wiesgħa u titjib kostanti fuq is-snin ta' qabel. Il-qafas metodoloġiku stabbilit bir-Regolament qed kulma jmur jittejjeb b'konsultazzjoni reċiproka u b'laqgħat dedikati u tematikament iffukati. Il-Eurostat jaħdem ukoll ma' organizzazzjonijiet internazzjonali oħrajn sabiex iżid il-komparabbiltà tad-dejta u l-metodi lil hinn mill-Unjoni Ewropea. 5. Il-kostijiet u l-piż tal-Istatistika tal-Affiljati Barranin Ħafna mill-Istati Membri ma jkejlux il-piż f'termini kwantitattivi u għalhekk jistgħu jagħtu biss valutazzjonijiet kwalitattivi. Għaldaqstant, mhuwiex faċli li tiġi kwantifikata estimi tal-kostijiet involuti fil-ġbir u t-tixrid tal-istatistiki tal-affiljati barranin. Hemm firxa wiesgħa ta' sorsi tad-dejta tal-FATS li jintużaw ukoll biex tiġi ġġenerata statistika oħra, jew marbuta mar-rappurtar mill-istituzzjonijiet finanzjarji u l-intrapriżi lill-awtoritajiet regolatorji. Għaldaqstant, huwa diffiċli li jiġu separati l-kostijiet speċifiċi biex tinġabar u tiġi ġġenerata d-dejta tal-affiljati barranin mit-total tal-kostijiet mġarrba bil-ġbir tad-dejta li spiss tintuża għal finijiet oħra. Barra minn hekk, f'ċerti Stati Membri, id-dejta tista' tinġabar minn żewġ istituzzjonijiet differenti, jiġifieri mill-bank ċentrali nazzjonali u mill-uffiċċju nazzjonali tal-istatistika li, u minħabba f'hekk il-proviżjoni ta' estimi affidabbli hija iktar ikkumplikata. Il-FATS inward L-ikbar parti tal-input tal-ħaddiema u l-piż tar-rispondenti, li huma meħtieġa biex jiġu ġġenerati l-istatistiki tal-FATS inward tista' tiġi attributa lir-riżorsi meħtieġa biex jiġi ġġenerat sett kbir ta' statistika li hija relatata mal-Istatistika Strutturali tan-Negozji (ir-Regolament (KE) Nru 295/2008 dwar statistika strutturali kummerċjali). Mis-sommarju tal-estimi mogħtija mill-Istati Membri, jista' jiġi konkluż li l-attivitajiet żejda relatati mal-implimentazzjoni tar-Regolament (KE) Nru 716/2007 għall-FATS inward kien jeħtiġilhom biss input addizzjonali pjuttost modest tal-ħaddiema. Il-FATS outward L-Investiment Dirett Barrani (FDI) u l-FATS outward huma dominji tal-istatistika relatati mill-qrib billi t-tnejn ikejlu elementi tal-internazzjonalizzazzjoni tan-negozji. Dan ix-xebh fis-sustanza joħroġ ukoll fil-prattika tal-kompilazzjoni, u ħafna drabi d-dejta tal-FATS jiġu kkompilati bl-għajnuna tal-istess stħarriġ tal-FDI. Għaldaqstant, huwa diffiċli li jiġu ddeterminati l-kostijiet addizzjonali mġarrba biex tiġi ġġenerata l-istatistika tal-FATS outward. Madanakollu, fl-2007 sar stħarriġ dwar il-kosteffikaċja u r-riżultati juri li maġġoranza kbira tal-Istati Membri jistgħu jiġġeneraw il-FATS outward bi spiża baxxa jew medju. Għall-FATS inward kif ukoll għall-FATS outward, l-Awtoritajiet Nazzjonali tal-Istatistika kkonfermaw li huma kienu se jdaħħlu xi miżuri fuq livell nazzjonali sabiex inaqqsu l-piż, b'mod partikolari billi tintuża iżjed id-dejta amministrattiva, billi jiġu organizzati ġabriet tad-dejta bl-internet u billi jittejbu l-kwestjonarji elettroniċi eżistenti. 6. Il-progress u l-implimentazzjoni tal-istudji pilota L-istudji pilota għall-FATS inward u outward jissejħu fl-Artikolu 5 tar-Regolament (KE) Nru 716/2007 sabiex jiġu vvalutati r-relevanza u l-fattibbiltà li jinġabru varjabbli addizzjonali. Il-paragrafu 4 ta' dan l-Artikolu jindika li l-istudji pilota huma l-bażi għal iżjed deċiżjonijiet dwar miżuri ta' implimentazzjoni, inklużi deċiżjonijiet dwar l-ambitu tal-kompilazzjoni tad-dejta għall-FATS inward u outward. Dan juri l-importanza li għandhom l-istudji pilota biex fil-ġejjieni tiġi ddisinjata l-kompilazzjoni tad-dejta tal-FATS fl-UE. L-ewwel stadju ta' studji pilota tnieda fl-2006. It-tieni stadju sar fl-2007. Il-pajjiżi li ħadu sehem eżaminaw il-vijabilità li jiġu implimentati varjabbli addizzjonali u sussegwentement ressqu d-dejta kkompilata lill-Eurostat. Għall-FATS inward, il-ġbir tad-dejta għat-taqsimiet M, N u O kif ukoll għall-varjabbli tal-R&D għat-taqsimiet G, H, I, K, M, N u O tan-NACE Rev. 1.1 (u għall-klassifikazzjoni korrispondenti fin-NACE Rev. 2) jidher vijabbli bi sforz relattivament baxx min-naħa tal-intrapriżi jew mill-Awtoritajiet Nazzjonali tal-Istatistika. Jekk il-fattibbiltà tiġi kkonfermata mill-Istati Membri kollha u l-ħtiġijiet tal-utent jiġu kkonfermati mill-ġdid, il-ġbir tad-dejta tal-FATS inward jiġi estiż biex ikopri regolarment dawn il-varjabbli. Mill-FATS outward, jidher li għall-inqas hemm tliet varjabbli pilota li jistgħu jissejħu fattibbli: il-Kostijiet tal-persunal, il-valur miżjud bil-kostijiet tal-fattur u l-Investiment gross f'oġġetti tanġibbli. Maġġoranza kbira tal-Istati Membri li ħadu sehem ikkonkludew li dawn it-tliet varjabbli jistgħu jinkisbu faċilment min-negozji, billi dawn huma dderivati b'mod dirett, jew kważi, mis-sistemi tal-kontabbiltà. Min-naħa l-oħra, il-ġbir ta' varjabbli relatati mal-kummerċ, li huma importanti fl-analiżi tal-globalizzazzjoni, jidher li huwa inqas fattibbli għall-inqas għalissa. Dawn ikunu partikolarment għoljin u inqas faċli li jinkisbu minn dawn il-gruppi ta' intrapriżi li huma importanti għall-FATS, jiġifieri mill-gruppi l-kbar. Bħala konklużjoni, bosta studji pilota kienu implimentati mill-Istati Membri li ħadu sehem. Ir-riżultati tagħhom xeħtu dawl fuq l-ambitu li jiġu kkompilati varjabbli addizzjonali fil-FATS inward u outward li fir-Regolament FATS huma definiti bħala mhux obbligatorji. Il-Kummissjoni għandha r-riżervi dwar il-proposta li kull varjabbli pilota isir obbligatorju, billi din jidher li żżid il-piż fuq l-Awtoritajiet Nazzjonali tal-Istatistika jew fuq ir-rispondenti. Madanakollu, il-Kummissjoni tikkonferma d-domanda b'saħħitha tal-utenti għal din l-informazzjoni. 7. Oqsma għal titjib potenzjali u emendi Għall-futur qarib, l-Eurostat tippjana li ttejjeb iżjed il-kwalità tad-dejta tal-FATS billi tiżviluppa u tarmonizza metodoloġija bil-ħsieb li: - twettaq tranżizzjoni bla skossi tal-klassifikazzjoni tan-NACE Rev. 2 għall-FATS outward, li twassal għal komparabbiltà internazzjonali aħjar. - tikkalkola l-aggregati tal-UE mis-sena ta' referenza 2009 'l quddiem għad-dejta tal-FATS inward u outward. Fiż-żmien mezzan, meta jkunu qed jikkompilaw l-istatistika FATS, l-Istati Membri jistgħu jużaw ir-Reġistru tal-EuroGroups (EGR) bħala għodda komuni. L-EGR qed jiġi żviluppat u se jkun fih dejta dwar il-gruppi ta' intrapriżi, u unitajiet kostitwenti u karatteristiċi oħrajn. Dan jagħmilha possibbli li jiġi allinjat il-kodiċi tal-pajjiż tal-UCI li l-intrapriżi jappartjenu għalih u għalhekk se jżid il-kwalità tal-istatistiki FATS. Bħalissa l-Eurostat qed taħdem ukoll fuq ir-Regolament Qafas li Jintegra l-Istatistiki tan-Negozji (il-Framework Regulation Integrating Business Statistics, FRIBS) sabiex toħloq qafas legali komuni għall-ġbir, il-kompilazzjoni, it-trażmissjoni, it-tixrid sistematiċi tal-istatistiki Ewropej relatati mal-attività ekonomika, l-istruttura u l-prestazzjoni tas-settur tan-negozji. Ir-rekwiżiti tal-FATS se jkunu vvalutati mill-ġdid fil-kuntest tal-FRIBS. [1] L-Artikolu 2(f) tar-Regolament (KE) Nru 716/2007. [2] L-Artikolu 2(g) tar-Regolament (KE) Nru 716/2007. [3] Jista' jinstab hawn: http://epp.eurostat.ec.europa.eu/cache/ITY_OFFPUB/KS-AR-09-014/EN/KS-AR-09-014-EN.PDF . [4] Ir-Regolament (KE) Nru 1893/2006 tal-Parlament Ewropew u tal-Kunsill tal-20 ta' Diċembru 2006. [5] L-Artikolu 6(2) tar-Regolament (KE) Nru 716/2007. [6] http://epp.eurostat.ec.europa.eu/portal/page/portal/eurostat/home . [7] http://circa.europa.eu/Members/irc/dsis/foreignaffiliatesstatistics/library?l=/public&vm=detailed&sb=Title . [8] Il-bnadar tas-CETO jgħaqqdu l-pajjiżi skont ir-Regolament (KE) Nru 295/2008 tal-Parlament Ewropew u tal-Kunsill tal-11 ta' Marzu 2008 dwar statistika strutturali kummerċjali: Il-pajjiżi l-kbar: DE, FR, IT, UK Il-pajjiżi ta' daqs medju: BE, DK, ES, GR, IE, NL, AT, PL, PT, FI, SE, NO Il-pajjiżi ż-żgħar: BG, CZ, EE, CY, LV, LT, LU HU, MT, RO, SI, SK [9] p. 42 tal-Manwal ta' Rakkomandazzjonijiet FATS, il-verżjoni tal-2009.